Jonas Knudsen har et år tilbage af sin kontrakt med Ipswich. Han trives i klubben, men lægger ikke skjul på, at han ser sig selv i Premier League i fremtiden.

Jonas Knudsen har spillet i Ipswich siden 2015, hvor han kom til klubben fra Esbjerg, og Knudsen har spillet fast i alle tre sæsoner.

I denne sæson sluttede Ipswich nummer 12 i Championship, og Knudsen, som spillede 44 kampe i sæsonens løb, er godt tilfreds med sæsonen.

- Det var absolut en godkendt sæson. Vi sluttede et stykke fra top seks, som vi gerne vil tættere på, men vi er også oppe mod nogle klubber, som investerer langt mere, end vi gør, og derfor kæmper vi mod nogle meget stærke klubber, siger Knudsen til bold.dk.

- Overordnet set har vi præsteret på et rigtig fint niveau, især også når man tænker på, at vi har haft mange skader, og der har været lidt tumult omkring vores manager.

Knudsens har kontrakt med Ipswich i yderligere en sæson.

Han lægger ikke skjul på, at han drømmer om at rykke en række højere op i England.

- Jeg vil gerne nå så højt som muligt, og jeg har spillet tre år i Championship nu og er oppe på 130 kampe. Det har været fantastisk, og Championship er en fed liga, men jeg har et mål om at komme i Premier Leauge.

- Om det skal være nu eller på et senere tidspunkt, ved jeg ikke, men jeg har i hvert fald fået vist, at jeg sagtens kan spille med på dette niveau, så nu vil jeg da gerne vise, at jeg også kan være med på næste niveau, siger Knudsen, som vil lytte, hvis der kommer en klub udefra med et tilbud:

- Jeg har ikke talt med klubben endnu, så jeg føler lidt, at bolden er hos dem. Jeg håber og tror da, at de vil snakke fremtid på et tidspunkt, for jeg har spillet fast i hele min tid, men det kan også være, at der kommer noget andet udefra, og så må både Ipswich og jeg jo reagere.

- Jeg har et år tilbage og er klar til at lytte til, hvad der end måtte komme. Det skal ikke være en hemmelighed, at det er Premier League, jeg drømmer om, og det har jeg gjort, siden jeg tog herover, siger Knudsen til bold.dk.

25-årige Knudsen bød ind med syv assists og en scoring i Championship i sæsonens løb.

mikkel@bold.dk